
Οι σύμβουλοι Αναστασία Ματσούκα και Αναστασία Σταυροπούλου, από την Εναλλακτική Παρέμβαση – Δικηγορική Ανατροπή, υπερψήφισαν την εισήγηση για αποχή και κινητοποιήσεις στις 7 Απριλίου ενάντια στις αντιδημοκρατικές παρεμβάσεις της ηγεσίας του Αρείου Πάγου στη λειτουργία της δικαιοσύνης με το κατωτέρω σκεπτικό:
Θέση μας είναι ότι η Συντονιστική Επιτροπή της Ολομέλειας και ο ΔΣΑ αντίστοιχα όφειλαν να έχουν κινηθεί στην κατεύθυνση αποχής και κινητοποιήσεων στις 9 του Απρίλη, ημέρα κατά την οποία έχει προκηρυχθεί Γενική Απεργία από τις συνδικαλιστικές οργανώσεις των εργαζομένων. Η λογική του διαχωρισμού των διεκδικήσεων του δικηγορικού κόσμου από τις διεκδικήσεις της κοινωνίας, που κινητοποιείται για αξιοπρέπεια και κοινωνική δικαιοσύνη, δεν διευκολύνει, αλλά ενισχύει την εικόνα της «συντεχνίας» που οικοδομούν κυβερνητικοί κύκλοι για να δικαιολογούν τις επιθέσεις και την φορολογική αφαίμαξη των δικηγόρων. Οι μεγάλες κινητοποιήσεις για την υπόθεση των Τεμπών, ανέδειξαν ότι η συνάντηση των αγώνων για τη δικαιοσύνη, για την υπεράσπιση του κράτους δικαίου, ενάντια στις κυβερνητικές και αυταρχικές παρεμβάσεις στη λειτουργία της δικαιοσύνης, συμπλέουν με τους αγώνες των εργαζόμενων και της κοινωνίας. 
Παρά ταύτα, δεδομένης της τεράστιας σημασίας του ζητήματος και της ανάγκης πάνδημης δικηγορικής αντίστασης στον αυταρχισμό της ηγεσίας της δικαστικής εξουσίας, υπερψηφίζουμε την πρόταση. Προτείνουμε, επιπρόσθετα προς το ΔΣ να αποφασίσει καθολική και συμμετοχή του ΔΣΑ στην απεργιακή κινητοποίηση της 9ης Απρίλη.
